মাঝে মাঝে মনে হয় ফেলে আসা সময়ের স্মৃতি কেমন অন্যমনষ্ক হয়ে মনের প্রান্তরে ঘুরে বেড়ায়।হঠাৎ চোখাচোখী হয়ে গেলে তাদের ডেকে আনি আবার। একা কথা বলি, তাদেরকে আবার দেখতে চাই ভালো করে, শুনতে চাই তাদের কথা। আবার কিছু স্মৃতি তেমনই অন্যমনষ্ক থেকে হারিয়ে যায় কোন অলিগলি ধরে মন তার খবরও রাখে না। আজও লিখতে বসে হঠাৎ দেখা হয়ে গেলো পুরনো এক স্মৃতির সঙ্গে। স্মৃতির হাত ধরে পুরনো তোরঙ্গ থেকে বের হয়ে এলো একদা বিখ্যাত ছোটদের পত্রিকা ‘টাপুর টুপুর’।